**ΔΕΛΤΙΟ ΤΥΠΟΥ**

**Καλοκαιρινή Εκστρατεία Ανάγνωσης και Δημιουργικότητας 2017**

Η Βορέειος Βιβλιοθήκη του Δήμου Αμαρουσίου μέλος του Δικτύου Ελληνικών Βιβλιοθηκών, διοργανώνει για έκτη συνεχή χρονιά την Kαλοκαιρινή Eκστρατεία ανάγνωσης και δημιουργικότητας με τίτλο «Περιπέτειες από σημείο σε σημείο»

Από τις 16 Ιουνίου έως τις 8 Σεπτεμβρίου 2017, το Δίκτυο Ελληνικών Βιβλιοθηκών προσκαλεί γονείς και παιδιά σε ένα πανελλήνιο παιχνίδι σύνθεσης γύρω από διαφορετικά σημεία: σημεία εκκίνησης, σημεία στίξης, σημεία καμπής, σημεία ισορροπίας, σημεία των καιρών, σημεία του ορίζοντα, σημεία και τέρατα!

Οι βιβλιοθήκες αποτελούν σημεία γύρω από τα οποία πλέκονται ιστορίες, μεγαλώνουν παιδιά, γεννιούνται δυνατότητες, χτίζονται κοινότητες. Είναι σημεία συνάντησης. Τα σημεία των βιβλιοθηκών συνδέονται μεταξύ τους και δημιουργούν δίκτυα. Το Δίκτυο Ελληνικών Βιβλιοθηκών στα δύο χρόνια λειτουργίας του έχει αναλάβει πανελλήνιες δράσεις, αναδεικνύοντας τις βιβλιοθήκες - μέλη του ως κέντρα της κάθε κοινότητας. Συντονιστής και κομβικό σημείο του ΔΕΒ είναι η Εθνική Βιβλιοθήκη της Ελλάδος, η οποία το 2017 διανύει μία απόσταση τόσο γεωγραφική όσο και συμβολική, από ένα σημείο σε ένα άλλο, από το εμβληματικό Βαλλιάνειο στο Κέντρο Πολιτισμού Ίδρυμα Σταύρος Νιάρχος.

Η *Καλοκαιρινή Εκστρατεία Ανάγνωσης και Δημιουργικότητας 2017* διοργανώνεται από την Εθνική Βιβλιοθήκη της Ελλάδος και υλοποιείται χάρη στη συνεργασία εκατοντάδων βιβλιοθηκονόμων, εκπαιδευτικών και εθελοντών σε όλη την Ελλάδα.

Καθ’ όλη τη διάρκεια του καλοκαιριού, οι βιβλιοθήκες συντονίζουν τις δράσεις τους στην ιστοσελίδα [network.nlg.gr](http://network.nlg.gr/), ενώ μικροί και μεγάλοι μοιράζονται τις αναγνωστικές τους εμπειρίες στα κοινωνικά δίκτυα χρησιμοποιώντας το hashtag #ΚΕ2017gr.

Αιτήσεις συμμετοχής: Βορέειος Βιβλιοθήκη Δήμου Αμαρουσίου (Στ. Δραγούμη 30 & Μιλτιάδου)
Πληροφορίες στα τηλέφωνα: 210 6147181

Το αναλυτικό πρόγραμμα τον δράσεων έχει αναρτηθεί στην ιστοσελίδα της βιβλιοθήκης [www.voreeios.gr](http://www.voreeios.gr/) και στην ιστοσελίδα του Δήμου Αμαρουσίου www.maroussi.gr

Οι γονείς που ενδιαφέρονται να συμμετέχουν τα παιδιά τους σε συγκεκριμένες δράσεις του καλοκαιρινού προγράμματος πρέπει να δηλώσουν έγκαιρα τη συμμετοχή τους.

Ευχαριστούμε όλους τους φίλους της Βορέειου βιβλιοθήκης μικρούς και μεγάλους για τη αγάπη με την οποία την έχουν περιβάλλει και τους ενημερώνουμε ότι η Βορέειος βιβλιοθήκη θα παραμείνει ανοιχτή καθ όλη τη διάρκεια του καλοκαιριού, με ανανεωμένες συλλογές τόσο στο δανειστικό όσο και στο παιδικό τμήμα. Η βιβλιοθήκη θα λειτουργεί καθημερινά από τις 9:00 – 16:00 καθημερινά εκτός (Σαββάτου και Κυριακής) προκειμένου να καλύψει τις ανάγκες των δημοτών για μελέτη και ψυχαγωγία.

Σας ευχόμαστε ένα όμορφο καλοκαίρι